คลังเร่งลงทุนร่วมเอกชน1ล้านล้าน
รมว.คลังเร่งลงทุนรัฐวิสากิจกระตุ้นเศรษฐกิจ ดันลงทุนพีพีพี 1 ล้านล้านบาท เดินหน้าตามแผน
16 พ.ย. 2563

นายอาคม เติมพิทยาไพสิฐ รมว.คลัง เปิดเผยภายหลังตรวจเยี่ยมและมอบนโยบาย สำนักงานคณะกรรมการนโยบายรัฐวิสาหกิจ (สคร.) ว่า ได้สั่งการให้เร่งเบิกจ่ายงบลงทุนรัฐวิสาหกิจปี 2564 ที่ได้รับการอนุมติ 2.85 แสนล้านบาท ให้ได้ตามเป้าหมายที่ตั้งไว้ 95% ของงบประมาณที่ได้รับการอนุมัติ
สำหรับปี 2563 รัฐวิสาหกิจได้อนุมัติงบลงทุน 3.7 แสนล้านบาท มีเป้าหมายการเบิกจ่าย 95% คาดว่าจะได้ใกล้ตามเป้าหมาย เพราะในช่วงที่ผ่านมาการเบิกจ่ายงบประมาณได้ประมาณฯ 80-82% ของงบลงทุนที่ได้รับอนุมัติ
นอกจากนี้ ยังได้สั่งให้ สคร. เร่งโครงการโครงสร้างพื้นฐานที่รัฐบาลร่วมทุนกับภาคเอกชน หรือ พีพีพี ตั้งแต่ปี 2559 ถึงปัจจุบัน มีการอนุมัติโครงการพีพีพีไปแล้วกว่า 1 ล้านล้านบาท ซึ่งบางโครงการอยู่ระหว่างก่อสร้างแล้วก็ให้เร่งมีการเบิกจ่าย ส่วนโครงการไหนที่อยู่ระหว่างดำเนินการจัดซื้อจัดจ้างก็ให้ สคร. ติดตามให้การดำเนินการเป็นไปตามแผนที่วางไว้ไม่ให้เกิดความล่าช้า




นายอาคม กล่าวว่า ยังได้ให้ สคร. สั่งการรัฐวิสาหกิจพิจารณาทำแผนการใช้จ่ายของรัฐวิสาหกิจปี 2564 และ 2565 ใหม่ ไปพร้อมกัน 2 ปี เนื่องจากปี 2563 ที่ผ่านมามีรัฐวิสาหกิจทุกแห่งได้รับผลกระทบจากโควิด จึงอยากให้พิจารณาการใช้จ่ายระยะต่อเนื่องโดยเฉพาะในปี 2564 เพื่อใช้เป็นฐานของปี 2565 ต่อไป